ddrg/super_eurlex huggingface dataset:
KIRJALLINEN KYSYMYS E-4021/00 esittäjä(t): Lisbeth Grönfeldt Bergman (PPE-DE) komissiolle. Pakkauksia koskevat Suomen ympäristömääräykset haittaavat kilpailua.



Virallinen lehti nro 187 E , 03/07/2001 s. 0110 - 0110



KIRJALLINEN KYSYMYS E-4021/00 esittäjä(t): Lisbeth Grönfeldt Bergman (PPE-DE) komissiolle (21. joulukuuta 2000) Aihe: Pakkauksia koskevat Suomen ympäristömääräykset haittaavat kilpailua Ruotsissa käytössä olevaa alumiinitölkkien ja PET-pullojen panttijärjestelmää on arvosteltu sen vuoksi, että se vaikeuttaa tuontia ja rajoittaa kilpailua Ruotsin markkinoilla. Tätä taustaa vasten on merkillistä, että Euroopan komissio ei ole mitenkään puuttunut Suomessa käytössä oleviin, samoja tuotteita koskeviin nk. ympäristömaksuihin. Päästäkseen Suomen markkinoille ulkomaisen valmistajan on maksettava jokaisesta pullosta 6 markan (1,01 euroa) ympäristömaksu, mikä merkitsee noin 200 prosentin lisäystä tuotteen hintaan. Tämän vuoksi kysyn komissiolta, miten se perustelee Suomen ympäristömaksun hyväksymisen, kun otetaan huomioon, että se heikentää vakavasti ulkomaisten valmistajien kilpailuasemaa Suomessa. Margot Wallströmin komission puolesta antama vastaus (5. maaliskuuta 2001) Komissiolle on epäselvää, mitä Ruotsin panttijärjestelmään kohdistunutta arvostelua parlamentin jäsen kysymyksessään tarkoittaa. Joka tapauksessa tällä hetkellä ei ole mitään viitteitä siitä, että kyseinen järjestelmä olisi pakkauksista ja pakkausjätteistä 20. joulukuuta 1994 annetun Euroopan parlamentin ja neuvoston direktiivin 94/62/EY(1) tai Euroopan yhteisön perustamissopimuksen vastainen. Suomen järjestelmän osalta on syytä tarkentaa kaksi asiaa. Ensinnäkin lisämaksu juomille, jotka eivät kuulu hyväksytyn kierrätys- tai uudelleenkäyttöjärjestelmän piiriin, on 4 markkaa/litra (eikä 6 markkaa/pullo). Toiseksi lisämaksua ei sovelleta ainoastaan ulkomaisiin vaan myös alkuperältään kotimaisiin tuotteisiin. Komissio tutkii kuitenkin parhaillaan sille jätettyjen kantelujen johdosta, onko Suomen lisämaksujärjestelmä edellä mainitun direktiivin ja sisämarkkinoita koskevien sääntöjen mukainen. (1) EYVL L 365, 31.12.1994.
KIRJALLINEN KYSYMYS E-2401/00 esittäjä(t): Monica Frassoni (Verts/ALE) komissiolle. Jätteitä koskevan yhteisön oikeuden täytäntöönpano Italiassa.



Virallinen lehti nro 103 E , 03/04/2001 s. 0145 - 0146



KIRJALLINEN KYSYMYS E-2401/00 esittäjä(t): Monica Frassoni (Verts/ALE) komissiolle (18. heinäkuuta 2000) Aihe: Jätteitä koskevan yhteisön oikeuden täytäntöönpano Italiassa Italian parlamentti keskustelee parhaillaan lakiesityksestä, jolla muutettaisiin jätteistä annettua asetusta 22/97. Tähän lakiesitykseen sisältyy tulkinta jätteistä annetussa yhteisön direktiivissä 75/442/ETY(1) esitetystä hävittämisen käsitteestä. 1. Onko komissio tietoinen kyseisestä lakiesityksestä? 2. Onko Italian parlamentti velvollinen ilmoittamaan esityksestä komissiolle? 3. Ottaen huomioon, että yhteisön lainsäädännössä kielletään jäsenvaltioita hyväksymästä kansallisia säännöksiä, joihin sisältyy direktiivien tulkintoja, mitä komissio aikoo tehdä varmistaakseen direktiivin 75/442/ETY yhdenmukaisen soveltamisen koko yhteisön alueella? (1) EYVL L 194, 25.7.1975, s. 39. Margot Wallströmin komission puolesta antama vastaus (14. syyskuuta 2000) Italian edustajat kertoivat komissiolle kyseisestä lakiesityksestä jätteistä annetun direktiivin 75/442/ETY 18 artiklan mukaisesti perustetun komitean kokouksessa, joka pidettiin 16. kesäkuuta 2000. Direktiivin 75/442/ETY 20 artiklassa säädetään, että jäsenvaltioiden on toimitettava direktiivissä tarkoitetuista kysymyksistä antamansa kansalliset säännökset kirjallisina komissiolle. Direktiivissä ei velvoiteta ilmoittamaan lakiesityksistä. Tällainen velvoite voi kuitenkin syntyä, jos lakiesityksessä on teknisiä määräyksiä, jotka kuuluvat teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annetun parlamentin ja neuvoston direktiivin 98/34/EY(1) soveltamisalaan. Komissio huolehtii siitä, että yhteisön lainsäädäntöä sovelletaan moitteettomasti. EY:n perustamissopimuksen 211 artiklan (entinen 155 artikla) nojalla turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan. EY:n perustamissopimuksen 226 artiklassa (entinen 169 artikla) määrätään, että jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille jäsenvaltiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisön tuomioistuimen käsiteltäväksi. Yhteisöjen tuomioistuin tulkitsee yhteisön lainsäädäntöä. Jos komissio katsoo, että jäsenvaltion tulkinta yhteisön lainsäädännöstä ei vastaa sen sisältöä, se voi toimia EY:n sopimuksen 226 artiklan määräysten mukaisesti. (1) EYVL L 204, 21.7.1998.
KIRJALLINEN KYSYMYS E-3683/00 esittäjä(t): Daniel Varela Suanzes-Carpegna (PPE-DE) komissiolle. Koheesiorahaston määrärahat ja täytäntöönpano.



Virallinen lehti nro 163 E , 06/06/2001 s. 0193 - 0193



KIRJALLINEN KYSYMYS E-3683/00 esittäjä(t): Daniel Varela Suanzes-Carpegna (PPE-DE) komissiolle (29. marraskuuta 2000) Aihe: Koheesiorahaston määrärahat ja täytäntöönpano Voiko komissio kertoa, kuinka paljon kukin jäsenvaltio sai koheesiorahastosta määrärahoja ohjelmointikaudella 19941999? Mikä oli näiden määrärahojen täytäntöönpanoaste kussakin jäsenvaltiossa? Voiko komissio kertoa, kuinka paljon kukin jäsenvaltio on saanut koheesiorahastosta määrärahoja vuonna 2000? Mikä on tähän mennessä ollut näiden määrärahojen täytäntöönpanoaste kussakin jäsenvaltiossa? Mikä on komission arvio koheesiorahaston määrärahojen täytäntöönpanosta kussakin edunsaajavaltiossa ohjelmointikaudella 19941999? Mikä on komission arvio koheesiorahaston määrärahojen täytäntöönpanosta kussakin edunsaajavaltiossa vuonna 2000 (tähän päivään mennessä)? Onko mahdollista, että komissio määräisi oikaisemaan koheesiorahastojen täytäntöönpanoa niissä edunsaajavaltioissa, jotka eivät pane määrärahoja kokonaisuudessaan ja asianmukaisesti täytäntöön? Olisiko mahdollista siirtää käyttämättömiä määrärahoja niihin koheesiorahastosta tukea saaviin valtioihin, jotka toteuttavat kokonaisuudessaan ja tehokkaasti osoitetut varat? Michel Barnier'n komission puolesta antama vastaus (16. helmikuuta 2001) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-2813/00 esittäjä(t): Graham Watson (ELDR) neuvostolle. Kristittyjen vainoaminen Molukeilla Indonesiassa.



Virallinen lehti nro 113 E , 18/04/2001 s. 0183 - 0183



KIRJALLINEN KYSYMYS E-2813/00 esittäjä(t): Graham Watson (ELDR) neuvostolle (6. syyskuuta 2000) Aihe: Kristittyjen vainoaminen Molukeilla Indonesiassa Onko neuvosto tietoinen Molukeilla Indonesiassa pyhää sotaa käyvien muslimisotilaiden syyttömiin kristittyihin kohdistamasta jatkuvasta uhkailusta, vainosta ja terrorista? Mitä painostuskeinoja neuvostolla on tämän järjettömän tappamisen lopettamiseksi? Vastaus (16. marraskuuta 2000) Neuvosto ilmoittaa arvoisalle parlamentin jäsenelle, että Euroopan unioni on EU:n Jakartan-edustustojen päälliköiden kautta useaan otteeseen ilmaissut Indonesian viranomaisille, myös tasavallan presidentille ja varapresidentille, huolestuneisuutensa Molukkien saarten eri yhteisöjen välisestä konfliktista, vaikkakin olot ovat viime aikoina jossakin määrin rauhoittuneet. Neuvosto vaatii kuitenkin, että humanitaarisille järjestöille taataan vapaa pääsy alueelle, ja se on suunnitellut unionin asiantuntijaryhmän lähettämistä saarille arvioimaan niiden humanitaarista tilannetta. Yhteisö suunnittelee noin 2 miljoonan euron humanitaarisen lisätuen antamista kotiseudultaan siirtymään joutuneelle väestölle. Neuvosto vakuuttaa arvoisalle parlamentin jäsenelle seuraavansa edelleen tarkasti tilanteen kehittymistä Molukeilla.
KIRJALLINEN KYSYMYS E-2861/00 esittäjä(t): Konstantinos Hatzidakis (PPE-DE) komissiolle. Kreikan olympiakisojen rakennushankkeita koskevien kilpailujen riittämätön avoimuus.



Virallinen lehti nro 103 E , 03/04/2001 s. 0231 - 0232



KIRJALLINEN KYSYMYS E-2861/00 esittäjä(t): Konstantinos Hatzidakis (PPE-DE) komissiolle (14. syyskuuta 2000) Aihe: Kreikan olympiakisojen rakennushankkeita koskevien kilpailujen riittämätön avoimuus Saamieni tietojen mukaan komissio pyysi lisäselvityksiä kahdesta olympiakisojen rakennushankkeesta, jotka ovat olympiakylän ja ratsastuskeskuksen rakentaminen, ja ilmaisi huolestumisensa hankkeiden toimeksiannossa ja rakennustöissä ilmenneestä riittämättömästä avoimuudesta. 1. Miksi komissio pyysi lisäselvityksiä Kreikan hallitukselta? 2. Ovatko rakennushankkeiden toimeksiannossa noudatetut menettelyt yhteisön määräämien menettelyjen mukaisia? 3. Onko syytä olettaa, että näitä kahta olympiakisojen rakennushanketta koskevat kilpailut peruutetaan? Frederik Bolkesteinin komission puolesta antama vastaus (23. lokakuuta 2000) Komissio haluaa tiedottaa arvoisalle parlamentin jäsenelle, että niiden kantelujen johdosta, joissa asetetaan kyseenalaiseksi muun muassa Markopoulon ratsastuskeskuksen rakentamisen toimilupasopimusta koskevan kilpailumenettelyn lainmukaisuus, se on pyytänyt kahteen otteeseen kirjallisesti Kreikan viranomaisilta selvityksiä ja tietoja. Tapaus on edelleen komission tutkittavana. Olympiakylän osalta komissio on Kreikan lehdistössä ilmestyneiden reportaasien johdosta ja yhteistyöhengessä jäsenvaltioiden kanssa pyytänyt epävirallisesti selvityksiä Kreikan viranomaisilta kuuden sopimuksen tekemisestä, jotka koskevat kyseiseen hankkeeseen liittyviä kaupunkisuunnittelututkimuksia. Kreikan viranomaiset ovat ilmoittaneet komissiolle, että toimivaltainen ministeri ei loppujen lopuksi allekirjoitakaan näitä sopimuksia vaan ne jätetään toteuttamatta. Komissio ei ole saanut tästä aiheesta muita tietoja.
KIRJALLINEN KYSYMYS P-3388/00 esittäjä(t): Laura González Álvarez (GUE/NGL) komissiolle. Uusi hiilen tukijärjestelmä vuodesta 2002.



Virallinen lehti nro 151 E , 22/05/2001 s. 0156 - 0156



KIRJALLINEN KYSYMYS P-3388/00 esittäjä(t): Laura González Álvarez (GUE/NGL) komissiolle (25. lokakuuta 2000) Aihe: Uusi hiilen tukijärjestelmä vuodesta 2002 EHTY:n neuvoa-antavan komitean Brysselissä 17. lokakuuta järjestämässä hiilialaa käsittelevässä seminaarissa energiasta ja liikenteestä vastaava komission jäsen ilmoitti, että EHTY-sopimuksen päättyessä merkittävä osa yhteisön hiilentuotannosta on kyvytön kilpailemaan tuontihiilen kanssa. Tämän vuoksi aiotaan ehdottaa uutta tukijärjestelmää vuodesta 2002 alkaen, kun EHTY-sopimus raukeaa. Milloin julkaistaan vihreä kirja eri energialähteiden toimitusvarmuudesta ja millaista asemaa komissio aikoo ehdottaa EU:n hiilelle? Millainen tulee olemaan pääpiirteittäin uusi vuodesta 2002 sovellettava tukijärjestelmä? Loyola de Palacion komission puolesta antama vastaus (22. marraskuuta 2000) Komissio aikoo julkaista ennen vuoden 2000 loppua energian toimitusvarmuutta koskevan vihreän kirjan, jossa esitetään komission käsitys hiilen asemasta energiantoimitusten alalla yhteisössä EHTY:n perustamissopimuksen voimassaolon päättymisen jälkeen. Komissio ei voi kuitenkaan antaa mitään tietoja hiilialan tukijärjestelmää koskevasta mahdollisesta ehdotuksesta ennen kuin vihreä kirjan pohjalta virinneestä keskustelusta tehdyt johtopäätökset ovat tiedossa.
KIRJALLINEN KYSYMYS E-3171/00 esittäjä(t): Adriana Poli Bortone (UEN) komissiolle. Oliiviöljymarkkinoiden kriisi Apuliassa (Italia).



Virallinen lehti nro 151 E , 22/05/2001 s. 0085 - 0085



KIRJALLINEN KYSYMYS E-3171/00 esittäjä(t): Adriana Poli Bortone (UEN) komissiolle (10. lokakuuta 2000) Aihe: Oliiviöljymarkkinoiden kriisi Apuliassa (Italia) Miten komissio aikoo estää niiden verkostojen toiminnan, joiden välityksellä muutamat Välimeren maat (Tunisia, Marokko jne.) tuovat Italiaan laittomasti kaikkein huonolaatuisinta maapähkinä-, manteli- ja oliiviöljyä väärentääkseen italialaista ja erityisesti eteläitalialaista oliiviöljyä? Brindisin maakunnan oliivinviljelijät ovat paljastaneet alueella tapahtuneen tällaista toimintaa, joka johtaa siihen, että italialaisen oliiviöljyn hinta putoaa tai vähintäänkin tuotteen kysyntä laskee. Franz Fischlerin komission puolesta antama vastaus (20. marraskuuta 2000) Jäsenvaltiot ovat vastuussa tarvittavien valvontatoimenpiteiden toteuttamisesta kolmansista maista lähtöisin oleviin tuotteisiin liittyvien petosten torjumiseksi samalla tavoin kuin yhteisön sisällä kaupan pidettyjen tuotteidenkin yhteydessä. Komissio haluaa käytettävissä olevin keinoin edistää tutkimuksia entistä tehokkaampien määritysmenetelmien toimittamiseksi jäsenvaltioiden käyttöön petosten paljastamiseksi. Tämä käy ilmi myös vastauksesta arvoisan parlamentin jäsenen esittämään kirjalliseen kysymykseen P-1763/00(1). (1) EYVL C 72 E, 6.3.2001, s. 111.
KIRJALLINEN KYSYMYS E-2964/00 esittäjä(t): Richard Howitt (PSE) komissiolle. Tiedonsaantioikeus.



Virallinen lehti nro 136 E , 08/05/2001 s. 0143 - 0143



KIRJALLINEN KYSYMYS E-2964/00 esittäjä(t): Richard Howitt (PSE) komissiolle (20. syyskuuta 2000) Aihe: Tiedonsaantioikeus Katsooko komissio, että EU:n kansalaisille suunnattujen, esim. Europe Direct -ohjelmaan liittyvien tietojen olisi aina oltava saatavilla myös vaihtoehtoisissa muodoissa, kuten sokeainkirjoituksena, ääninauhana ja suurikokoisena tekstinä, muun muassa niitä 7, 4 miljoonaa sokeaa ja heikkonäköistä EU:n kansalaista varten, jotka eivät kykene lukemaan normaalia tekstiä? Viviane Redingin komission puolesta antama vastaus (30. lokakuuta 2000) Komissio on monin tavoin pyrkinyt parantamaan sokeiden ja heikkonäköisten tiedonsaantia. Suora linja Eurooppaan (Europe Direct) vähentää perinteistä riippuvuutta painetusta tiedosta: se on ensisijassa suunniteltu maksuttomaksi puhelinneuvontapalveluksi, jossa työskentelee yhteisöasioihin erikoistuneita koulutettuja henkilöitä. Näin kansalaiset voivat vapaasti valita, miten he haluavat saada etsimänsä tiedon. Komissio on siirtänyt myös suuren osan tiedontarjontaansa Internetiin, varsinkin Europa-sivustolle. Heikkonäköiset voivat siellä yleensä valikosta muuttaa kirjasinkoon suuremmaksi. Digitaalitekniikan, myös puheentunnistuksen ja tekstin puheeksi muuttavien ohjelmien tehokkaampi hyödyntäminen tässä yhteydessä kuuluu asioihin, joita komission tutkii parhaillaan Europa-sivuston parantamiseksi ja kehittämiseksi. Euroon siirtymisen valmisteluihin liittyvä komission tiedotusmateriaali, joka koskee eurokolikoiden ja -seteleiden teknisiä ominaisuuksia, on saatavilla pistekirjoitetussa muodossa. Lisäksi esimerkiksi viittomakieleen liittyvät hankkeet ovat tukikelpoisia osana Euroopan kielten teemavuosi 2001 -aloitetta.
KIRJALLINEN KYSYMYS E-2696/00 esittäjä(t): Christopher Huhne (ELDR) komissiolle. Maataloustuki ja Slovakian liittyminen.



Virallinen lehti nro 136 E , 08/05/2001 s. 0079 - 0079



KIRJALLINEN KYSYMYS E-2696/00 esittäjä(t): Christopher Huhne (ELDR) komissiolle (1. syyskuuta 2000) Aihe: Maataloustuki ja Slovakian liittyminen 1. Paljonko lisäkustannuksia komissio arvioi syntyvän vuosittain, jos nykyistä EU:n maataloustukipolitiikkaa sovellettaisiin Slovakiaan sen liittyessä EU:n jäseneksi, a) jos maan maataloustuotannon määrä pysyy nykyisellä tasollaan; b) jos ennakoidaan, että hintakannustimien muuttumisen johdosta maan maataloustuotannon määrä muuttuu, kun tuki- ja rakenneohjelmat mukautetaan nykyiseen EU:n politiikkaan? 2. Kuinka suuret vuotuiset kustannukset komissio arvioi syntyvän takuu- ja rakennerahastoille kummassakin tapauksessa? Franz Fischlerin komission puolesta antama yhteinen vastaus kirjallisiin kysymyksiin E-2692/00, E-2693/00, E-2694/00, E-2696/00, E-2697/00 ja E-2698/00 (13. lokakuuta 2000) Latvian, Liettuan, Maltan, Slovakian, Bulgarian ja Romanian yhteisöön liittymisestä aiheutuvien maataloustuen lisäkustannusten arvioiminen edellyttäisi, että liittymisen ajankohdasta, ehdoista ja edellytyksistä on käytettävissä kohtuullisen tarkat tiedot. Nämä seikat on määriteltävä kyseisten maiden kanssa käytävissä liittymisneuvotteluissa, joiden maataloutta koskevaa osaa ei ole vielä alettu käsitellä. Tämän vuoksi kustannusten arvioiminen arvoisan parlamentin jäsenen mainitsemien olettamusten perusteella olisi mitä ilmeisimmin varsin hypoteettista, spekulatiivista ja epävarmaa. Neuvotteluprosessin tässä vaiheessa komissio ei siksi voi vastata esitettyihin kysymyksiin.
KIRJALLINEN KYSYMYS P-3468/00 esittäjä(t): Daniel Varela Suanzes-Carpegna (PPE-DE) komissiolle. Euroopan laivanrakennusteollisuus.



Virallinen lehti nro 151 E , 22/05/2001 s. 0179 - 0180



KIRJALLINEN KYSYMYS P-3468/00 esittäjä(t): Daniel Varela Suanzes-Carpegna (PPE-DE) komissiolle (30. lokakuuta 2000) Aihe: Euroopan laivanrakennusteollisuus Euroopan telakkaliitto on esittänyt Euroopan komissiolle virallisen valituksen, joka koskee Etelä-Korean harjoittamia tukikäytäntöjä ja epäreilua kilpailua laivanrakennusteollisuudessa. Voisiko komissio kertoa, täyttääkö valitus tarvittavat vaatimukset, jotta Euroopan komissio veisi Etelä-Koreaa koskevan kysymyksen Maailman kauppajärjestön käsiteltäväksi? Mikäli vastaus on kyllä, voisiko komissio kertoa, koska se ottaa valituksen käsiteltäväkseen ja vie sen Maailman kauppajärjestöön, jotta Euroopan laivanrakennusteollisuuden etujen puolustamiseksi Etelä-Koreaa rankaistaisiin ja sen tuki- ja dumpingkäytäntöjä korjattaisiin? Voiko komissio tiedottaa menettelyn eri vaiheista Maailman kauppajärjestössä? Pascal Lamyn komission puolesta antama vastaus (22. marraskuuta 2000) EU:n laivanrakentajien yhteisjärjestö (Committee of European Union Shipbuilders Associations, CESA) teki 24. lokakuuta 2000 kaupan esteitä koskevan asetuksen (neuvoston asetus (EY) N:o 356/95(1), annettu 20. helmikuuta 1995 yhteisessä kauppapolitiikassa sovellettavista yhteisön menettelyistä yhteisön oikeuksien kansainvälisten kauppasääntöjen, erityisesti Maailman kauppajärjestön vahvistamien sääntöjen, mukaisen käytön varmistamiseksi annetun asetuksen (EY) N:o 3286/94 muuttamisesta) nojalla valituksen pyrkimyksenä lopettaa tietyt Korean kaupallisen laivanrakennuksen tukemiseen perustuvat kauppakäytännöt, jotka vaikuttavat epäsuotuisasti kauppa-alusten myyntiin yhteisössä. Valituksessa esille otettu kysymys on jo vuosia ollut ratkaisematon ongelma yhteisön ja Korean kahdenvälisissä suhteissa. Komissiolla on mainitusta päivästä 45 päivää aikaa päättää yhteisön tutkimusmenettelyn käynnistämisestä ja julkaista tätä koskeva ilmoitus Euroopan yhteisöjen virallisessa lehdessä. Tutkimusmenettely saattaa kestää viisi kuukautta, ja tutkimuksen päätelmät huomioon ottaen komissio voi päättää, että turvaudutaan WTO:n riitojenratkaisumenettelyyn. Tällöin yhteisön on ensin neuvoteltava Korean kanssa tyydyttävän ratkaisun löytymiseksi. Jos ratkaisuun ei päästä 60 päivän kuluessa neuvottelupyynnön esittämisestä, yhteisö voi pyytää paneelin perustamista. (1) EYVL L 41, 23.2.1995.
KIRJALLINEN KYSYMYS E-2444/00 esittäjä(t): Camilo Nogueira Román (Verts/ALE) komissiolle. Santiago-Lugo- ja Lugo-Ourense-moottoritiet (Galicia).



Virallinen lehti nro 103 E , 03/04/2001 s. 0158 - 0158



KIRJALLINEN KYSYMYS E-2444/00 esittäjä(t): Camilo Nogueira Román (Verts/ALE) komissiolle (19. heinäkuuta 2000) Aihe: Santiago-Lugo- ja Lugo-Ourense-moottoritiet (Galicia) Espanjan keskushallituksen aluekehitysministeriön Galician vastuuhenkilö ilmoitti 19. kesäkuuta 2000, että Santiago-Lugo- ja Lugo-Ourense-moottoritiet valmistuisivat vuonna 2007. Kuuluvatko nämä moottoritiet komission yhdessä Espanjan hallituksen kanssa laatimaan yhteisön tukikehykseen kaudella 20002006? Minkälaisia nämä kulkuväylät ovat? Millainen budjetti hankkeelle on laadittu? Mihin vuosittaiseen ohjelmointiin hanketta koskevat sijoitukset kuuluvat? Michel Barnier'n komission puolesta antama vastaus (29. syyskuuta 2000) Espanjan viranomaisten kanssa käytyjen neuvottelujen seurauksena komissio viimeistelee parhaillaan vuosien 20002006 yhteisön tukikehystä tavoitteeseen 1 kuuluville Espanjan alueille, joihin myös Galicia kuuluu. Yhteisön tukikehykseen ei sisälly yksityiskohtaista tietoa koko ohjelmakauden aikana rahoitettavista hankkeista, joten tässä vaiheessa on ennenaikaista kommentoida mainittuun tukikehykseen kuuluvissa toimenpideohjelmissa mahdollisesti valittavia konkreettisia hankkeita.
KIRJALLINEN KYSYMYS P-2463/00 esittäjä(t): Patricia McKenna (Verts/ALE) komissiolle. Elävän karjan kuljettaminen Egyptiin.



Virallinen lehti nro 103 E , 03/04/2001 s. 0161 - 0161



KIRJALLINEN KYSYMYS P-2463/00 esittäjä(t): Patricia McKenna (Verts/ALE) komissiolle (11. heinäkuuta 2000) Aihe: Elävän karjan kuljettaminen Egyptiin Viimeaikaisista raporteista on käynyt ilmi, että Saksasta Egyptiin kuljetettavia eläviä sonneja on rutiininomaisesti kastroitu laivakuljetuksen aikana. Epäoikeudenmukainen vientitukijärjestelmä sallii elävän karjan kuljettamisen ja aiheuttaa sen, että eläimet joutuvat kärsimään pitkistä kuljetuksista ja huonoista oloista. Onko komissio samaa mieltä siitä, että täysikasvuisten sonnien kastroiminen varsin alkeellisissa oloissa aiheuttaa liiallista kärsimystä ja että elävien eläinten kuljettaminen Egyptiin täytyy kieltää kokonaan siihen asti kunnes voidaan varmistua siitä, että kastraatiota ei sallita? David Byrnen komission puolesta antama yhteinen vastaus kirjallisiin kysymyksiin P-2463/00 ja E-2481/00 (26. syyskuuta 2000) Komissio katsoo, että kuohimisen kaltaisten toimenpiteiden tekeminen kuljetettaville eläimille rikkoo eläinten suojelemisesta kuljetuksen aikana 19 päivänä marraskuuta 1991 annetun neuvoston direktiivin 91/628/ETY(1), sellaisena kuin se on muutettuna neuvoston direktiivillä 95/29/EY(2), 5 a artiklan 1 kohdan b alakohdan mukaisia vaatimuksia. Eläimiltä menee jonkin aikaa, ennen kuin ne toipuvat mainitunkaltaisista toimenpiteistä, ja voidaan olettaa, että ne eivät ole riittävän hyvässä kunnossa välitöntä jatkokuljetusta varten. 18 päivänä maaliskuuta 1998 annetussa komission asetuksessa (EY) 615/98(3) säädetään vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetettaessa niitä kolmansiin maihin. Kyseisessä asetuksessa säädetään, että kun nautaeläimiä kuljetetaan kolmansiin maihin, yhteisön lainsäädäntöä on sovellettava eläinten kuljetuksen aikana siihen saakka, kunnes ne puretaan ensimmäisen kerran lopullisena määräpaikkana olevassa kolmannessa maassa. Erityisesti asetuksessa säädetään eläinten tarkastuksesta niiden saavuttua lopullisena määräpaikkana olevaan kolmanteen maahan. Jos tarkastuksissa (jotka suorittaa ehdottomasti eläinlääkäri) käy ilmi, että eläinten hyvinvointi ei ole tyydyttävä, vientituki evätään. Jos tuki on jo maksettu, se peritään takaisin. Komissiolle on jo vihjattu, että jäsenvaltioista Egyptiin laivattuja sonneja ja pässejä olisi kuohittu laivoilla. Komissiolla ei kuitenkaan tällä hetkellä ole todisteita tai edes tietoja, jotka tukisivat vihjeitä. Komissio on toteuttanut toimia, kuten kuullut asianomaisia jäsenvaltioita, selvittääkseen tilanteen, ja se ryhtyy tarvittaessa lisätoimiin. Euroopan yhteisöstä vietiin Egyptiin 21 593 teurassonnia vuonna 1999. Eläimistä 14 716 oli peräisin Saksasta ja 6 877 Italiasta. Eläviä lampaita vietiin hyvin vähän (14 eläintä Alankomaista). (1) EYVL L 340, 11.12.1991. (2) EYVL L 148, 30.6.1995. (3) EYVL L 82, 19.3.1998.